ଯାଜପୁର ୨୫।୦୧ : ଜମିବାଡ଼ି ବିବାଦକୁ ନେଇ ସୀମା ଲଙ୍ଘିଲେ ପରିବାର ଲୋକେ । ସ୍ୱାମୀର ଅନୁପସ୍ଥିତିରେ ସ୍ତ୍ରୀକୁ ମାଡ଼ ମାରିବା ସହ ବ୍ଲେଡ଼ରେ ଶରୀରର ବିଭିନ୍ନ ଅଂଶକୁ କାଟି ଲହୁ ଲୁହାଣ କରିଛନ୍ତି ସଂପର୍କୀୟ । ଯାଜପୁର ଜିଲ୍ଲା ବିଞ୍ଝାରପୁର ଥାନା କଲ୍ୟାଣପୁର ପଞ୍ଚାୟତ ବେଲପାଳ ଗାଁରେ ଘଟିଛି ଏପରି ଅଭାବନୀୟ ଘଟଣା ।
ଖବର ଅନୁଯାୟୀ, ବେଲପାଳ ଗାଁର ସନ୍ଧ୍ୟାରାଣୀ ରାଉତଙ୍କୁ ନିଜ ଦେଢ଼ଶୁର, ଦିଅର ଏବଂ ଯାଆ ମାନେ ଆକ୍ରମଣ କରି ଲହୁଲୁହାଣ କରିଦେବା ଭଳି ସଙ୍ଗୀନ ଅଭିଯୋଗ ଆସିଛି । ପୂର୍ବରୁ ଜମିବାଡି ଭାଗବଣ୍ଟାକୁ ନେଇ ବିବାଦ ଲାଗି ରହିଥିଲା ।
ସଂଧ୍ୟାରାଣୀଙ୍କ ସ୍ୱାମୀ କଲିକତାରେ ରୁହନ୍ତି । ତେବେ ରବିବାର ଦିନ ଏହାର ସୁଯୋଗ ନେଇ ସନ୍ଧ୍ୟାରାଣୀଙ୍କ ଦେଢ଼ଶୁର ରମେଶ ରାଉତ, ଭାଇ ରାଜେଶ ରାଉତ ଏବଂ ସେମାନଙ୍କ ପତ୍ନୀ ସନ୍ଧ୍ୟାରାଣୀଙ୍କ ଉପରେ ଆକ୍ରମଣ କରି ଘରୁ ବାହାରିଯିବାକୁ ଧମକ ଦେଇଥିଲେ ।
ଘରେ ନିଜ ସ୍ୱାମୀ ନଥିବା କହିବା ପରେ ବି ସଂଘବଦ୍ଧ ଭାବେ ଆକ୍ରମଣ କରିଥିଲା । ଏପରିକି ସଂଧ୍ୟାରାଣୀଙ୍କ ଶରୀରର ବିଭିନ୍ନ ସ୍ଥାନରେ ବ୍ଲେଡ୍ରେ ଆକ୍ରମଣ କରିଥିଲେ । ଏନେଇ ପଡୋଶୀମାନେ ଜାଣିବାକୁ ପାଇଥିଲେ । ପଡୋଶୀଙ୍କ ସହାୟତାରେ ତାଙ୍କୁ ଗୁରୁତର ଅବସ୍ଥାରେ ବିଞ୍ଝାରପୁର ଗୋଷ୍ଠୀ ସ୍ୱାସ୍ଥ୍ୟକେନ୍ଦ୍ରରେ ଭର୍ତ୍ତି କରାଯାଇଛି ।
ସେପଟେ ଏନେଇ ସେ ଥାନାରେ ଅଭିଯୋଗ କରି ନ୍ୟାୟର ଭିକ୍ଷା ମାଗିଛନ୍ତି । ଘଟଣାର ମୁଖ୍ୟ କୁହାଯାଉଥିବା ରମେଶ ରାଉତ କଲ୍ୟାଣପୁର ପଞ୍ଚାୟତର ସମିତି ସଭ୍ୟ ଫେରାର ଥିବା ଜଣାପଡିଛି ।
